Dennis Flydtkjær (DF), 2012-02-08:
For at sige det kort og klart fra starten af synes vi i Dansk Folkeparti, at det her er et tåbeligt forslag fra Europa-Kommissionen, som vi ikke kan bakke op.
Når man læser, hvad Europa-Kommissionen bruger af argumenter for at indføre skatten, kan man kun tage sig til hovedet.
Det første argument, man bruger, er, at der er behov for ensartede nationale ordninger i forhold til den finansielle sektor for at undgå skattemæssige tiltag, som kan virke konkurrenceforvridende.
Det er også meget svært at se behovet for at indføre en ny skat, som ikke findes i dag, med den begrundelse, at man skal undgå konkurrenceforvridning i EU.
Hvis den ikke findes i dag, hvordan kan den så lige være konkurrenceforvridende?
Det bedste, man så kan gøre, må vel være, at man helt lader være med at indføre en skat på transaktioner.
Den anden begrundelse, man bruger for at indføre skatten, er, at forslaget skal indføre en harmoniseret afgift på finansielle transaktioner for at sikre, at finanssektoren bidrager med deres del til at dække omkostninger, som har været forbundet med den økonomiske krise, og at en Tobinskat vil være med til at modvirke en ny finansiel krise – igen et tåbeligt argument.
For at indføre en skat på finansielle transaktioner har jo slet ikke noget at gøre med grunden til den finansielle krise, vi står i i dag.
Finanskrisen skyldes jo, at bankerne har lånt for mange penge ud til folk, som ikke kunne betale dem tilbage igen, samtidig med at der var en voldsom prisboble på boligmarkedet.
Og specielt i USA havde man lavet en række uhensigtsmæssige konstruktioner, som så var skyld i finanskrisen.
En skat på finansielle transaktioner vil kun hindre transaktioner, der gennemføres med henblik på at få indtjening over en kort tidshorisont, altså day trading, eller hvad man ellers kalder det, men den finansielle krise skyldes ikke spekulationer i værdipapirer.
Så hvis man tror, man kan undgå en gentagelse af en sådan krise ved at lave en Tobinskat, så er det altså ganske urealistisk. Et tredje argument, der bruges, er, at en øget harmonisering af skatterne på dette område vil bidrage til en styrkelse af det indre marked.
Nu kan man selvfølgelig altid diskutere, hvad formålet er med det indre marked, men det kan umuligt være en styrkelse af det indre marked rent økonomisk, at man skaber en skadelig skat på finansielle transaktioner.
Nogle af de andre negative konsekvenser er, at investeringerne på lang sigt vil falde med over 4½ pct., at forbruget vil falde med over 1 pct., at lønningerne vil falde med over 1½ pct., og at aktiepriserne vil falde med over 4½ pct.
Og det er bare Europa-Kommissionens egne beregninger, der siger det.
Nationalbanken siger bl.a. i deres høringssvar: »Samlet er vurderingen, at en afgiftvil føre til mindre velfærd og større ustabilitet på de finansielle markeder ...«.
Er det virkelig formålet med harmoniseringen af EU og det indre marked?
Nej, forhåbentlig er det vel ikke det.
Den fjerde grund, som nok også er den egentlige hovedgrund, er, at forslaget også skal skabe en ny indtægtskilde for EU's budget, da det er planen, at en del af skatteprovenuet af Tobinskatten skal gå i EU's kasse.
EU vil så pludselig gå over til at blive en skatteopkrævende myndighed, hvilket er helt uacceptabelt for Dansk Folkeparti.
Vi ser det bestemt ikke som hensigtsmæssigt, at EU fremover skal kunne opkræve sine egne skatter.
Så alt i alt er vores konklusion, at det er en tåbelig skat, som vi er stor modstander af.